Van Wyk, Sherine B. (2015-12)
AFRIKAANSE OPSOMMING : Gender speel 'n deurslaggewende rol in alle aspekte van ons lewens. Dit beїnvloed ons gedrag, hoe ons behandel word, en dien as 'n kritieke dryfveer vir ontwikkeling, geestesgesondheid en welstand. Sedert 1994 het Suid-Afrika groot vordering gemaak in die totstandkoming van 'n samelewing wat op 'n kultuur van menseregte gebou is, soos in die Grondwet en die Handves van Menseregte vervat. Dit het 'n beter lewe vir almal in hierdie "nuwe" Suid-Afrika in die vooruitsig gestel. Ondanks die vordering sedert 1994 en die verbintenis om 'n samelewing, gegrond op menseregte, gelykheid en vryheid te bou, het tradisionele opvattinge van gender en gender diskriminasie in die privaat en publieke sfere van die Suid-Afrikaanse samelewing, hardnekkig bly voortbestaan. Dit het die geneigdheid om 'n diepgaande invloed op die lewens van vroue en meisies te hê. Vandaar die doel van hierdie studie, om met 'n groep adolessente meisies uit drie lae-inkomste gemeenskappe in die Wynlandstreek van die Wes-Kaap, verkennend te bepaal wat dit beteken om binne hulle konteks 'n meisie te wees. Verdere doelwitte was om die meisies se konstruksies van vroulikheid en manlikheid; hulle ervaringe van gender; en hoe hulle hul posisie as meisie binne hulle gemeenskap beding, te verken. In hierdie kwalitatiewe studie het ek gebruik gemaak van sosiale konstruksionisme en feministiese- en objektiveringsteorie om die deelnemers se ervaringe te konseptualiseer en te verstaan. Die data is deur middel van fokusgroepsbesprekings en individuele onderhoude ingesamel. Een-en-sestig adolessente meisies, tussen die ouderdomme 13 en 15 jaar, het aan sewe fokusgroepsbesprekings deelgeneem. Elke fokusgroep het vir vier agtereenvolgende weke in 'n skool, in die drie gemeenskappe, ontmoet. Individuele onderhoude is ook met vier deelnemers, een skoolhoof, en twee onderwysers by die veskillende skole gevoer. Ek het die getranskribeerde data met behulp van ATLAS.ti, 'n rekenaarondersteunde kwalitatiewe sagtewareprogram, verwerk. Die program het 'n tematiese ontleding van die data ondersteun. vi Drie temas het in hierdie studie na vore gekom: (1) Die ervaring van meisiewees; (2) Menarg: Om 'n vrou te word; en (3) Genderverhoudings in die huis en met portuurgroepe. Bevindinge van hierdie studie suggereer dat om 'n meisie te wees, 'n komplekse en dinamiese proses is, en dat meisies dikwels ambivalente en teenstrydige posisies in hulle subjektivering en verpersoonliking van hoe dit is om 'n meisie te wees, huldig. Die bevindinge suggereer verder dat om 'n meisie te wees, soos deur hierdie meisies ervaar, deur hoë vlakke van genderonbillikheid en polisiëring ("surveillance") gekenmerk word. Derhalwe, ondanks die verbintenis tot gendergelykheid in Suid-Afrika, is hierdie meisies steeds gesosialiseer om hulle plek te ken. Intense vlakke van polisiëring is gebruik om normatiewe vroulikheid en ordentlikheid by hierdie meisies te reguleer om sodoende die sogenaamde "goeie" meisie in toom te hou. Daar word aanbeveel dat 'n reeks intervensies op verskeie vlakke van stapel gestuur en geïmplementeer word om gendergelykheid en genderbewustheid met ouers, onderwysers, seuns en meisies te bevorder.
Please refer to this item in SUNScholar by using the following persistent URL: http://hdl.handle.net/10019.1/97926